Ir-Regolament tal-Kummissjoni (KE) Nru 2351/2001
tat-30 ta' Novembru 2001
li jemenda r-Regolament (KE) Nru 896/2001 li jippreskrivi regoli dettaljati għall-applikazzjoni tar-Regolament tal-Kunsill (KEE) Nru 404/93 rigward l-arranġamenti għall-importazzjoni tal-banana fil-Komunità
IL-KUMMISSJONI TAL- KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KEE) Nru 404/93 tat-13 ta' Frar 1993 dwar l-organizzazzjoni komuni tas-suq tal-banana [1], kif l-aħħar emendat bir-Regolament (KEE) Nru 216/2001 [2], u b'mod partikolari l-Artikolu 20 tiegħu,
Billi:
(1) Ir-Regolament tal-Kummissjoni (KE) Nru 896/2001 [3], kif emendat bir-Regolament (KE) Nru 1613/2001 [4], jippreskrivi regoli dettaljati għall-applikazzjoni tar-Regolament (KEE) Nru 404/93, applikabbli mill-1 ta' Lulju 2001, rigward l-amministrazzjoni tal-kwoti ta' tariffi ta' importazzjoni li jiddisponi għalihom l-Artikolu 18(1) ta' dak ir-Regolament.
(2) L-Artikolu 4(1) tar-Regolament (KE) Nru 896/2001 li għandu x'jaqsam mal-metodu li jistabbilixxi l-kwantità referenzjarja għal operaturi tradizzjonali taħt il-kwota ta' tariffi A/B, jinkludi referenzi għad-disposizzjonijiet tar-Regolament (KEE) Nru 404/93 fil-verżjoni tiegħu oriġinali applikabbli mill-1 ta' Lulju 1993 sal-31 ta' Diċembru 1998. Biex wieħed jifhem aħjar dawk ir-referenzi għal-leġislazzjoni li sadanittant ġiet emendata, u b'konformità ma talbiet għal kjarifikazzjoni, kif dik id-disposizzjoni għandha tiġi applikata għandu jkun imniżżel b'iktar dettall. B'danakollu, din il-kjarifikazzjoni ta' l-Artikolu 4(1) ma tbiddilx il-metodu li jistabbilixxi l-kwantità referenzjali għal operaturi tradizzjonali taħt il-kwota ta' tariffi A/B.
(3) L-Artikolu 7(2) tar-Regolament (KE) Nru 896/2001 jippreskrivi liema dokumenti sostenitorji li operaturi mhux tradizzjonali għandhom jibagħtu lill-awtorità kompetenti għall-finijiet ta' reġistrazzjoni. Id-disposizzjoni li għandha x'taqsam ma' prova ta' importazzjoni għandha tkun teknikament addattata billi titħassar ir-referenza għall-preżentazzjoni ta' dokumenti doganali relevanti, ladarba l-importazzjoni hija f'kull każ suġġetta għal preżentazzjoni ta' liċenzja ta' importazzjoni.
(4) Il-verżjoni Ingliża ta' ċerti disposizzjonijiet tar-Regolament imsemmi hawn qabel għandha wkoll tkun emendata.
(5) Il-miżuri li jiddisponi għalihom dan ir-Regolament huma skond l-opinjoni tal-Kumitat ta' Ġestjoni għal Banana,
ADOTTAT DAN IR-REGOLAMENT:
Artikolu 1
Ir-Regolament (KE) Nru 896/2001 huwa emendat kif ġej:
1. Fl-Artikolu 4(1), jiżdied it-tieni subparagrafu li ġej:
"Għall-finijiet biex ikun applikat is-subparagrafu preċedenti, l-awtoritajiet kompetenti għandhom iqisu biss importazzjonijiet primarji li jkunu saru fil-perjodu ta' referenza, fuq il-bażi tal-kwantitajiet referenzjali ġġenerati bit-tqegħid fis-suq ta' banana minn pajjiżi terzi u/jew ta' banana ACP mhux tradizzjonali."
2. L-Artikolu 7(2)(b) huwa ssostitwit b'li ġej:
"(b) prova li wieħed ikun importa banana, billi jkunu ppreżentati l-liċenzji ta' importazzjoni użati; flimkien ma'."
Artikolu 2
1. L-Artikolu 6(a) huwa ssostitwit b'li ġej:
"(a) kienu jaħdmu indipendentement u f'isimhom f'attività kummerċjali ta' importazzjoni lejn il-Komunità ta' banana friska li taqa' taħt il-Kodiċi NM 08030019 f'waħda mis-sentejn li jiġu immedjatament qabel is-sena li fiha tintalab ir-reġistrazzjoni;."
2. L-Artikolu 18(2) ikun issostitwit b'li ġej:
"2. Minkejja l-Artikolu 23(1) tar-Regolament (KE) Nru 1291/2000, il-perjodu ta' validità ta' liċenzji ta' importazzjoni għandu jiddekorri mid-data li fiha attwalment jinħarġu u għandhom jiskadu fis-seba' jum tar-raba' xahar wara x-xahar li fih jinħarġu. Id-data tal-ħruġ attwali għandha tkun inkluża fil-perjodu ta' validità ta' liċenzja."
Artikolu 3
Dan ir-Regolament għandu jidħol fis-seħħ fit-tielet jum wara l-pubblikazzjoni tiegħu fil-Ġurnal Uffiċjali tal-Komunitajiet Ewropej.
Dan ir-Regolament għandu jorbot fl-intier tiegħu u jkun direttament applikabbli fl-Istati Membri kollha.
Magħmul fi Brussel, it-30 ta' Novembru 2001.